آوروپا بیرلیگیندن مادورویا سئچیم اویاریسی
آوروپا بیرلیغی، یاخین گون‌لرده ونزوئلادا یئنی پرزیدنت سئچیم‌لری‌نین کئچیریله‌جگی چاتدیریلماماسی حالیندا میللی مجلیس باشقانی خوان گوایدویو موقتی باشقان اولا‌راق تانییاجاغینی بیلدیریب.
آوروپا بیرلیگی‌نین خاریجی علاقه‌لر و امنیت سیاستی عالی نماینده‌سی فدریکا موگرینی، ائتدیگی یازی‌لی آچیقلامادا، ونزوئلادا پرزیدنت سئچیم‌لری‌نین آنایاسانین قورولوشا و بین الخالق دموکراتیک ایستاندارد‌لارا اویغون آزاد، شفاف و اعتبارلی شکیلده آپاریلماسی چاغیریب.
موگرینی، یاخین گون‌لرده یئنی بیر سئچیمین کئچیریله‌جگی باره‌ده اعلان ائدیلممه‌سی حالیندا،  آوروپا بیرلیگی‌نین، ونزوئلا آنایاساسی‌نین 233-جی مادده‌سی اساسیندا میللی مجلیس باشقانی خوان گوایدویو موقتی باشقان کیمی تانینماسی دا داخیل موختلیف آددیم‌لار آتاجاغینی وورغولاییب.
کئچن ایل می آییندا ونزوئلادا کئچیریلن پرزیدنت سئچیم‌لری‌نین عدالت‌لی، آزاد، قانونی و اعتبارلی اولمادیغینی ادعا ائدن موگرینی، خالقین ایراده‌سینی تمثیل ائدن بیر حکومته احتیاج دویولدوغونو بیلدیریب.
ونزوئلا آنایاساسی‌نین 233-جی ماده‌سینه گؤره، باشقان دایمی اولا‌راق وظیفه‌سینی یئرینه گتیره‌مه‌یه‌جگی وضعیته گلرسه، میللی مجلیس باشقانی‌نین دولت باشقانلیغی وظیفه‌سینی 30 گون سوره ایله ائده‌بیله‌جگینی اؤنگؤرولور.
ونزوئلادا هفته ایچی موخالیفت و ایقتیدار طرفدارلاری‌نین کئچیردیگی گؤستری‌لر سونراسی، اکثریتی موخالیفتین الین‌دکی میللی مجلیسین صدری خوان گوایدو، موخالیفتچی‌لرین گؤستریسینده اؤزونو موقتی پرزیدنت اعلان ائتمیش و باشدا آمریکا اولماقلا آرا‌لاریندا کانادا، کولومبیا، پرو، اکوادور، پاراگوا، برازیل، شیلی، پاناما، آرژانتین، کوستاریکا و قواتمالانین دا اولدوغو بعضی اؤلکه‌لر طرفین‌دن تانینمیشدی.
تورکیه، مکزیک، روسیا، کوبا، چین و بولیوی ایسه نیکولاس مادورو حکومتینه دستک‌لرینی تکرارلامیشدی.
